text: [{"text_idx": "#000000", "text": "Vit tru\u0301gva, at or\u00f0 Guds er livandi og hevur kraft. Ti\u0301 vilja vit heita a\u0301 samkomuna, at lesa hendan tekstin, i\u0301 teirri vo\u0301n at teksturin, vi\u00f0 kraft Heilaga Andans kann uppbyggja, troysta, stu\u00f0la og a\u0301minna okkum i\u0301 hesum \u00f8rkymlandi d\u00f8gnum."}, {"text_idx": "#000001", "text": "R\u00e6ttvi\u0301sgj\u00f8rd av tru\u0301gv hava vit ti\u0301 nu\u0301 fri\u00f0 vi\u00f0 Gud vi\u00f0 Harra okkara Jesusi Kristi. Vi\u00f0 Honum hava vit eisini fingi\u00f0 atgongd i\u0301 tru\u0301nni til hesa na\u0301\u00f0i, sum vit standa i\u0301, og vit ro\u0301sa okkum av vo\u0301n um dy\u0301rd Guds. Og ikki bert ta\u00f0; vit ro\u0301sa okkum av trongdunum vi\u00f0; ti\u0301 vit vita, at trongdin virkar tol, toli\u00f0 roynt sinni, hitt roynda sinni\u00f0 vo\u0301n \u2013 og vo\u0301nin ger ikki til skammar; ti\u0301 k\u00e6rleiki Guds er u\u0301theltur i\u0301 hj\u00f8rtum okkara vi\u00f0 Heilaga Andanum, sum givin okkum er. Ti\u0301 me\u00f0an vit enn vo\u0301ru ma\u0301ttleys, doy\u00f0i Kristus, ta\u0301i\u00f0 ti\u0301\u00f0in var komin, fyri gudleys. Neyvan fer nakar at doyggja fyri ein r\u00e6ttvi\u0301san \u2013 fyri hin go\u0301\u00f0a kundi ta\u00f0 veri\u00f0, at onkur hev\u00f0i havt mo\u0301t at doy\u00f0 \u2013 men Gud vi\u0301sir k\u00e6rleika Si\u0301n til okkara vi\u00f0, at Kristus doy\u00f0i fyri okkum, me\u00f0an vit enn vo\u0301ru syndarar. Mangan meir skulu vit ti\u0301, ta\u0301i\u00f0 vit nu\u0301 eru r\u00e6ttvi\u0301sgj\u00f8rd i\u0301 blo\u0301\u00f0i Hansara, vi\u00f0 Honum ver\u00f0a frelst fra\u0301 vrei\u00f0ini. Ti\u0301 vo\u0301r\u00f0u vit, ta\u0301i\u00f0 vit vo\u0301ru fi\u0301ggindar, sa\u0301tt vi\u00f0 Gud vi\u00f0 dey\u00f0a Sonar Hansara, skulu vit mangan meir, eftir at vit nu\u0301 eru sa\u0301tt, ver\u00f0a frelst vi\u00f0 li\u0301vi Hansara. Og ikki bert ta\u00f0; vit ro\u0301sa okkum eisini av Gudi vi\u00f0 Harra okkara Jesusi Kristi, sum vit nu\u0301 hava fingi\u00f0 sa\u0301ttarger\u00f0ina vi\u00f0. Sum ti\u0301 syndin kom inn i\u0301 heimin vi\u00f0 einum menniskja, og dey\u00f0in vi\u00f0 syndini, og dey\u00f0in solei\u00f0is trongdi i\u0301gj\u00f8gnum til \u00f8ll menniskju, ti\u0301 \u00f8ll synda\u00f0u \u2013 ti\u0301 synd var i\u0301 heiminum, a\u0301\u00f0renn lo\u0301gin var; men synd ver\u00f0ur ikki tilrokna\u00f0, har eingin lo\u0301g er. To\u0301 ra\u0301ddi dey\u00f0in fra\u0301 A\u0301dami til Mo\u0301ses, eisini yvir teimum, i\u00f0 ikki h\u00f8vdu synda\u00f0 vi\u00f0 broti, A\u0301dams li\u0301kum \u2013 sum er fyrimynd Hansara, i\u00f0 koma skuldi. Men ikki er so vi\u00f0 na\u0301\u00f0iga\u0301vuni sum vi\u00f0 fallinum; ti\u0301 doy\u00f0u hini mongu vi\u00f0 falli hins eina, so er mangan meir na\u0301\u00f0i Guds og ga\u0301van komin i\u0301 yvirflo\u0301\u00f0 til hini mongu vi\u00f0 na\u0301\u00f0i hins eina mans, Jesu Krists. Og vi\u00f0 ga\u0301vuni er ikki, sum var, ta\u0301i\u00f0 hin eini synda\u00f0i; ti\u0301 do\u0301murin kom vi\u00f0 einum einst\u00f8kum og var\u00f0 til ford\u00f8ming, men na\u0301\u00f0iga\u0301van var\u00f0 u\u0301t av mongum f\u00f8llum til r\u00e6ttvi\u0301sgering. Ra\u0301ddi dey\u00f0in, aftur fyri fall hins eina, vi\u00f0 hinum eina, so skulu mangan meiri tey, sum fa\u0301a yvirflo\u0301\u00f0 na\u0301\u00f0innar og r\u00e6ttvi\u0301siga\u0301vunnar, ra\u0301\u00f0a i\u0301 li\u0301vinum vi\u00f0 hinum eina, Jesusi Kristi. Eins og ti\u0301 vi\u00f0 falli eins ford\u00f8ming er komin yvir \u00f8ll menniskju, so er eisini vi\u00f0 r\u00e6ttvi\u0301si eins r\u00e6ttvi\u0301sgering li\u0301vsins komin yvir \u00f8ll menniskju. Ti\u0301 eins og hini mongu vo\u0301r\u00f0u syndarar vi\u00f0 o\u0301ly\u0301dni hins eina mans, so skulu eisini hini mongu ver\u00f0a r\u00e6ttvi\u0301s vi\u00f0 ly\u0301dni hins eina. Men lo\u0301gin kom aftrat, fyri at falli\u00f0 skuldi ver\u00f0a sto\u0301rt; to\u0301, har sum syndin var\u00f0 sto\u0301r, var\u00f0 na\u0301\u00f0in uppaftur st\u00f8rri, fyri at, eins og syndin ra\u0301ddi i\u0301 dey\u00f0anum, so skuldi eisini na\u0301\u00f0in ra\u0301\u00f0a vi\u00f0 r\u00e6ttvi\u0301si til \u00e6vigt li\u0301v vi\u00f0 Jesusi Kristi, Harra okkara."}, {"text_idx": "#000002", "text": "Minnist til at bi\u00f0ja fyri hv\u00f8rjum \u00f8\u00f0rum!"}, {"text_idx": "#000005", "text": "Ny\u0301ggjastu u\u0301r Lurta og hygg"}]